**Usmernenie vo veci likvidácie odpadov z poľovnej zveri.**

Za odpady z poľovnej zveri možno považovať vývrhy (orgány dutiny brušnej a hrudnej),ostatné časti tiel ako koža, hlava, časti končatín a iné časti tiel , celé časti tiel, ktoré nie sú určené na ľudskú spotrebu.

Na likvidáciu takýchto odpadov sa vzťahuje:

*- zákon č.39/2007 Z.z. o veterinárnej starostlivosti v znení neskorších predpisov*

*-Vyhláška MPaRV SR č.148/2012*

*-Nariadenie EPaR 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktoré zrušuje nariadenie ES 1774/2002*

*-zákon č.274/2009 Z.z. o poľovníctve*

Pri nakladaní s uvedenými odpadmi živočíšneho pôvodu sa musí postupovať tak, aby sa zabránilo ohrozeniu zdravia zvierat, zdravia ľudí alebo poškodzovaniu životného prostredia.

**I**.Pokiaľ zver pochádza z poľovných revírov, kde nie sú nariadené veterinárne opatrenia z titulu nákaz alebo poškodenia životného prostredia a ulovená zver neprejavovala príznaky prenosných ochorení(je vhodné, aby bola prehliadnutá vyškolenou osobou na prvotnú prehliadku zveri resp. veterinárnym lekárom) možno vnútorné orgány a ostatné časti tela voľne žijúcej zveri bezpečne odstrániť na mieste( napr. hlboké zakopanie, spálenie a pod.) resp. pri dodržaní ostatných všeobecne platných právnych predpisov môžu byť tieto časti použité ako živočíšna návnada na lov. Po ukončení vnadenia je užívateľ poľovného revíru povinný neškodne odstrániť zvyšky návnady!

**II**.Pokiaľ zver pochádza z poľovných revírov, kde boli **nariadené veterinárne opatrenia (napr. z infekčnej zóny, vysokorizikovej zóny alebo nárazníkovej zóny AMO**- tu patria aj poľovné združenia z okresu L.Mikuláš -15 združení), alebo zver javí príznaky prenosných ochorení je povinnosťou užívateľa revíru zabezpečiť bezpečnú likvidáciu podľa pokynov príslušného orgánu veterinárnej správy(spravidla likvidácia cez oprávnenú osobu-kafilériu alebo bezpečné hlboké zakopanie na mieste v odôvodnených prípadoch odsúhlasených RVPS).

Na zakopávanie mŕtveho zvieraťa resp. ostatných častí tela zvieraťa sa vzťahuje Vyhláška MPaRV SR 148/2012, kde stanovuje aj podrobnosti pri zakopávaní( napr. zakopávanie je možné v dostatočnej vzdialenosti od vodného toku cca 500 m, do dostatočnej hĺbky bez spodnej vody a s dostatočným množstvom zeminy na prikrytie odpadov, telo ošetriť dezinfekčným prostriedkom, v prípade použitia obalu , musí byť obal ktorý sa v zemi neškodne rozloží, po zasypaní zeminou musí byť povrch ošetrený prípravkom na odpudenie mäsožravcov resp. všežravcov napr. chlorové vápno, vyvápnenie, použitie pachových ohradníkov).

***Poľovné združenia nachádzajúce sa v nárazníkovej zóne môžu vykonať zakopanie živočíšnych odpadov na mieste na základe výnimky , ktorú povolí Regionálna veterinárna a potravinová správa samostatným rozhodnutím na základe posúdenia s uvedením súradníc v teréne.(***Usmernenie ŠVPS SR 1101/2020-2020 z 18.3.2020)

**III.** Uhynuté zviera je vlastníctvom užívateľa poľovného revíru. Užívateľ poľovného revíru je povinný odstrániť aj uhynuté zviera( napr. usmrtené dopravným prostriedkom). Pokiaľ sa uhynutá poľovná zver nachádza mimo poľovného revíru, táto povinnosť vzniká najbližšiemu užívateľovi poľovného revíru.

 RVPS L.Mikuláš